Monacóban első pole-pozícióját szerezte Schumacher előtt Frentzen. Schumacher esőgumival rajtolt, míg a Williamsek száraz pályás abronccsal. Az eső a versenyen nem állt el, hanem még erősödött is, így a két Williams hamar hátracsúszott a mezőnyben. Villeneuve a 16. körben esett ki műszaki hiba miatt, Frentzen pedig a 39. körben kipördült. Michael Schumacher 53 másodperccel nyert Rubens Barrichello Stewartja és csapattársa, Irvine előtt. A versenyt az eső miatt már a 62. körben leintették.